  Виталий Пронин Та нуналъёсы Ижысь «Зенит» стадионын тылпу кысыны но ӝог бызьылыны быгатэмзэс эскеро Россиысь МЧС-ын ужасьёс но та амалэз гажась нылпиос. Пожарно-прикладной спортъя 21-тӥ ӵошатсконэ 24 улосысь спортсменъёс но Россилэн сборноез вуэмын.  Ижын таӵе бадӟым ужрад токма шорысь уг ортчытӥськы: Россиысь МЧС-лэн Удмурт Республикая валтӥсь управлениез Приволжск федерал округын ваньмызлы адӟем карымон тырше. Спорт удысын но вылӥ азинсконъёс басьтэ. Пумиськонъёсын со сярысь Удмуртилэн Президентэзлы ивортӥз Россиысь МЧС-лэн Приволжск улосъя центреныз кивалтӥсь генерал-лейтенант Игорь Паньшин. Кивалтӥсьёс кенешизы тылпу кысон удысэз азинтон сярысь. «Горд атасэз» кортнанэ ужбергатӥсьёсты, огазеяськонъёсты но кысконо, пе.Кивалтӥсьёс ӝӧк сьӧрын ужпумъёсты сэртто-пертчо ке, спортсменъёс «Зенит» стадионын вожвылъясько. Пожарно-прикладной амалъя ӵошатсконэ 414 мурт пыриське: бадӟымъёслэн (МЧС-ын ужасьёс) 21 командазы, пиналъёслэн - 20.- Спортсменъёс пӧлын дуннелэн чемпионъёсыз, спортъя мастеръёс, калыккуспо классъем спортъя мастеръёс вань, - шуиз Россиысь МЧС-лэн Приволжск улосъя центрысьтыз мугорез кыдатон культурая но спортъя кивалтӥсь Василий Розов. - Арысь аре ӵошатсконлэн данэз йылэ, лыдпусъёс выльдӥсько. Туэ тани спортсменъёслы зорен нюръяськоно луэ на.Тыл кысон пагӟалэн кузьдалаез 4 метр 10 сантиметр, нош секталаез 8 но ӝыны килограммлэсь капчи ӧвӧл. Куд-ог командаос та тӥрлыксэс Инмарез кадь утё, клёнкаен шобырто, кӧс мучолоен ӵушыло. Котькуд шапык бызьыны, пе, люкетэ. Пинал спортсменъёс пӧлын трос аръёс ӵоже кужмо луэменызы висъясько Татарстанысь, Башкортостанысь, Ханты-Манси но Ямало-Ненец автономной округъёсысь командаос. Бадӟымъёс пӧлын но та улосъёсысь ик спортсменъёс кужмо, соослы пыд пукто Челябинск, Москва, Тюмень улосъёс.Бадӟым ӵошатскон штурмовой пагӟа бордысен кутскиз: пиналъёс кыкетӥ этажозь ӝутскизы, бадӟымъёс - ньылетӥозь. Спортсменъёс 50 метрез пагӟаен бызё, отӥяз каланчае тубо. 12-13 аресъемъёс пӧлын вормисе потӥзы Константин Швецов (Москва), Владимир Кундузов (Ямало-Ненецкой автономной округ), Александр Фокин (Свердловск улос), 14-17 аресъемъёс пӧлын - Алексей Родин (Нижний Новгород), Илья Григорьев (Самара), Денис Валиев (Башкортостан).Россилэн чемпионатэз асьме шаерын кыкетӥзэ ортчытӥське. Нырысьсэ куно пумитаны шуд усиз вал 1997-тӥ арын. Туэ «Зенит» стадионэ пуктӥзы 3 миллион манет тыр выль штурмовой башня (электрон таблоен), 100 метре бызьылӥсьёсты эскерись фотокамера. Шумпотоно, ваньмыз та тӥрлык Удмуртилы кылёзы, башняез выжтозы тылпу кысонъя часте. Сое кесямлэсь азьло дас нунал ӵоже отын мугорзэс кыдатозы Россилэн сборнояз кутэм спортсменъёс. Иж бере соос Турциысь Анталья городэ дуннелэн чемпионатаз мынозы.Валентина Емельянова. Теги: МЧС  